**1. Laget**

Det er nå i overkant av 40 aktive jenter på 2005/06. 25 av jentene er født i 2005, 17 i 2006. Et flertall av jentene har vært med i mindre enn ett år. Stor pågang den siste tiden fra jenter født i 2006. Veldig positiv utvikling. Flest jenter fra Munkerud skole, men også noen fra Kastellet og Nordstrand (og en fra Steinbråten!).

Det ble tatt lagbilde av jentene til klubbens sesongprogram 11. mars. Fullt oppmøte!

**2. Treningene og trenerteamet**

Det har vært godt oppmøte på onsdagstreningene. De siste gangene har det vært nær 40 jenter tilstede, og selv i de kaldeste januardagene har vi vært rundt 25 jenter tilstede. Dette er veldig hyggelig, samtidig stiller antallet jenter trenerne overfor nye utfordringer. Det er store variasjoner i hvilke erfaringer jentene har med fotball og trenerne er opptatt av å få til et opplegg der alle kan få utbytte av treningene. Det jobbes for å få til gode løsninger, slik at hver enkelt føler seg sett og kan få utviklet seg best mulig på sitt nivå. Det blir felles treninger for 2005- og 2006-årgangene.

Siden november har vi forsøkt en ordning med søndagstreninger. Oppmøtet har variert fra 3-4 til 12-13 jenter. Tilbakemeldingene fra jentene er stort sett veldig gode. Trenerne er fornøyd med ordningen, og ønsker å fortsette å gi et ekstra tilbud til de jentene som ønsker en ekstra trening i uka. Det ble tatt opp spørsmålet om tidspunktet var uheldig (18-19.30 søndag) og at dette kanskje kunne forklare lavt oppmøte. Søndag kveld er imidlertid det eneste tidspunktet som passer for trenerne.

Trenerteamet fra i høst fortsetter. Severin kommer ikke til delta på onsdagstreningene. Det er behov for en forsterkning på trenersiden. Arild (Ella) meldte sin interesse. Trolig også Stein (Linnea), dersom datteren bestemmer seg for å være med på fotballen framover. Flott at flere 2006-foreldre engasjerer seg på trenersiden. Det er fortsatt plass til flere.

Trenerteamet samarbeider tett med koordinator for jentefotballen i NIF, Madeleine Valø. Madeleine har kjørt noen av treningene og vil ha noen treninger også i tida framover. Dette er en god støtte for trenerteamet.

**3. Seriespill**

Årets serie starter i månedsskifte april/mai og varer fram til høstferien (avbrutt av sommerferie). Det er meldt på ett lag for jenter 9 år (2006-årgangen) og tre lag for jenter 10 år (2005-årgangen). Det blir en kamp i uka, kampene foregår i Oslo-området. Kampoppsettet forventes klart rundt 15. april. Informasjon om laginndeling og kamper vil bli lagt ut på nettsidene da.

**2005-årgangen**: Etter fjorårets gode erfaringer med faste lag, er det bestemt at vi også i år har faste serielag. Det bidrar til å skape god lagfølelse, trenerne har blir godt kjent med jentene og foreldrene har blitt kjent med hverandre. Anders og Lars tar ansvar for lag 1, Severin og André for lag 2 og Kim Erik og en til for lag 3. Til hvert lag er det behov for en som kan ordne med dommere til hjemmekamper. Dette kommer vi tilbake til.

**2006-årgangen**: Siden det er kommet så mange jenter til i 2006-årgangen, må vi finne en løsning slik at det ikke blir for mange jenter på hver kamp. For å sikre kamptid for hver enkelt, er det optimalt med 7-8 jenter på laget (dvs 2-3 innbyttere). Vi kommer tilbake til hvordan dette skal løses, en mulighet er at vi deler jentene i to lag, slik at de spiller hver uke. Arild og Stein kan trolig bidra på det ene laget. Even (Viktoria L) og Åge (Ingrid) (ikke tilstede) vil bli spurt om å ta ansvar for det andre.

Trenerteamet har behov for å få tilbakemelding fra alle på laget om interessen for deltakelse i seriespill. Dersom det er dager som absolutt ikke passer, er det viktig at det blir gitt informasjon om dette til trenerne, slik at vi sørger for å sette opp lag med nok jenter. Det blir sendt ut en link til et spørreskjema om dette. Frist: 26. mars.

**4. Arvika Cup**

Det ble loddet om det var stemning for å dra til Arvika Cup. Det var det. Vi har meldt på tre lag, det spilles kamper fredag til søndag (garantert fem kamper), jentene overnatter på en lokal skole sammen med overnattingsmødre og trenerteamet. Hver enkelt må be barnet fri fra skolen fredag 12. juni. Beslutning om hvor mange lag vi stiller med tas etter påmelding til cupen. **Det blir sendt ut en påmeldingslink med frist 26. mars**.

En forutsetning for å kunne dra på cup er at det er nok mødre som kan være med å overnatte og ta et ansvar for jentene under hele oppholdet. I utgangspunktet er det nok med to mødre per 10 jenter (to trenere per ti jenter kommer i tillegg, så til sammen fire voksne per ti jenter). Det var flere av de tilstedeværende mødrene som kunne tenke seg å delta. Påmelding av mødre via påmeldingsskjemaet for cupen med samme frist (26. mars). De som har barn som ”må” ha med mor for å kunne delta på cupen, bes krysse av for at de ”veldig gjerne” vil være med som overnattingsmor. Individuelle beskjeder til trenerne kan også gis på påmeldingsskjemaet.

Det blir en egenbetaling kr. 1.000,- per jente. **Hvis barnet skal være med, må beløpet betales til lagkassen innen 10.** **april**. Beløpet inkluderer lagavgift og deltakeravgift både for jentene og trenere/overnattingsmødre. Inkludert i betaling er alle måltider, samt transport mellom skole/anlegg og noe ekstrapenger til småutgifter. Transport til Arvika er ikke inkludert. Lene sjekker ut mulighetene for en felles buss (noe det var stor stemning for å få til). Kostnadene til dette skal vi forsøke å få inn via sponsing/sjokoladesalg (se pkt om økonomi). Hvis det er mer enn to mødre per ti jenter som ønsker å være med, må vi vurdere om hver av mødrene betaler et mindre beløp i tillegg.

Det ble bestemt at de mødrene som skal være med på cupen, har et eget møte i god tid i forkant av cupen for å avklare forventninger og lage noen felles kjøreregler for lommepenger, godteri, mobil, oppførsel etc. Anne Marie (Marit) tar ansvar for å innkalle til et slikt møte.

**6. Økonomi**

Det står kroner 8.200,- på lagkontoen etter at MS Cup og lagavgift til Arvika Cup er betalt. Lagkontoen administreres av Lene (Astrid). Det planlegges kakelotteri lørdag 9. mai på Lambertseter, som trolig vil innbringe rundt kr. 6.000,-. Trolig vil vi ha nok penger til å dekke utgiftene til Arvika Cup (ikke transport).

Klubben dekker hvert år én cup med fire lag. Vi legger opp til at klubben betaler for Kolbotn Cup i november. Ellers tar vi sikte på to gratiscuper i september/oktober.

Det er likevel behov for noe penger inn på lagkassa, ikke minst for å få dekket bussutgifter til Arvika, sosiale arrangementer og kanskje også få laget en laggenser/-jakke. Stein (Linnea) tok på seg jobben med å etablere en sponsorkomité. Skal forsøke å få inn noen kroner fra bedrifter, til NIFS sesongprogram/lagets nettsider. Det skal også vurderes om vi kan få noen sponsorer til en genser/jakke for laget.

Bjørn (Nora Ø.) sjekker ut mulighetene for å få til et sjokoladesalgopplegg med Hval sjokolade, tilsvarende nokordningen vi hadde før jul. Mer info om dette kommer.

**7. Utstyr**

Det ble tatt opp behovet for en felles bestilling av kampshortser og treningsdrakter. Det var enighet om at det ikke var behov for en felles bestilling og at det er likeså greit at hver enkelt bestiller for seg selv. Til orientering gis det 20 prosent rabatt på Torshov Sport (oppgi at man er medlem i NIF, se info på NIFs nettsider).

**8. Jentedag 12. april**

Det ble orientert om klubbens jentedag som arrangeres på Hallager den 12. april. Påmelding via lagets nettsider (under ”aktivitetsplan”), frist onsdag 25. mars. Oppmøte for jentene på Hallager klokka 10.00. Trolig blir det minicup fra klokka 12.30. Foreldrene oppfordres til å komme og se på minicupen. Jentedagen avsluttes klokka 14.30. Mer info om cupen kommer etter hvert på nettsidene.

Anne Christine (Idun) og Anne Marie (Marit) meldte seg til å ordne med lunsj, dersom det skulle være behov for det.

**9. Nordstrand fotballskole uke 26/33**

Klubben arrangerer fotballskole først og siste uke i sommerferien (9-16 mandag til fredag). Mer info om dette på NIF sine nettsider. Påmelding skjer til jacobsen@nordstrand-if.no. Betaling kr. 2.000,-. Inkluderer frokost, lunsj, drikke etc.

**10. Sosialt**

Trenerteamet tok opp behovet for å få til et sosialt arrangement for jentene, og at det kan være en god ide å forsøke å få til noe slikt en gang i halvåret, i tillegg til et sesongavslutningsarrangement.

Anette (Mille) ble bedt om å komme med noen forslag. Serine (Karin) meldte seg til å hjelpe til.